Contextul social și economic face ca românii ortodocși să celebreze în prezent Învierea Domnului pe toate meridianele globului. Primii dintre ei sunt cei din Australia, care au serbat deja Paștele, având un avans de 7 ore față de românii din țară.
Episcopul Mihail al Australiei și Noii Zeelande a oficiat slujba Învierii la Mănăstirea „Izvorul Tămăduirii” din Melbourne.
Pastorala Episcopului Mihail
În pastorala de Paști, ierarhul român a subliniat că Învierea Domnului este mai mult decât o sărbătoare.
„Pentru a prăznui cu vrednicie Învierea Domnului trebuie să ne curățim pe noi înșine de toată necurăția și de toate păcatele, pentru că Învierea nu este numai o sărbătoare festivă în cursul anului bisericesc. Pregătirea pentru primirea Paștelui Hristos începe cu schimbarea interioară, hotărârea de nu mai păcătui, de a spovedi păcatele anterioare și de a păstra sufletul și trupul curat de orice păcat”.
„În mod obișnuit, în fiecare duminică noi sărbătorim Învierea, acest eveniment din viața Mântuitorului, care se jertfește pentru noi și pentru a noastră mântuire”.
„Astfel, trăim Învierea Domnului în ființa noastră de fiecare dată când ne ridicăm deasupra patimilor egoiste prin lucrarea faptelor bune, prin smerenie, prin ascultare de învățătura Evangheliei, prin lupta împotriva patimilor și dobândirea virtuților, când iertăm, când iubim pe toți oamenii și când ascultăm de îndrumătorii noștri duhovnicești”.
„Celor ce ați venit la biserică în această noapte sfântă, pentru a prăznui Învierea, Domnul să vă dăruiască bucuria și pacea Sa în inimă și puterea de a trece peste toate încercările vieții. Celor bolnavi, neputincioși sau singuri, rugăm pe Domnul vieții să le dăruiască sănătate și vindecare sufletească și trupească”, a transmis Preasfințitul Părinte Mihail.
Vezi textul integral al pastoralei.
Foto reprezentativă: Basilica.ro / Mircea Florescu (arhivă)